San Gimignano is 'n nedersetting in die provinsie Siena van die administratiewe streek Toskane, geleë op 'n heuwel (334 m bo seevlak) oor die Elsavallei (Italiaans: Val d'Elsa), met 'n goed bewaarde Middeleeuse stadskern wat in 1990 tot Unesco-wêrelderfenis verklaar is. Na sy bewoners word in Italiaans as Sangimignanesi verwys. San Gimignano se oorspronge strek terug tot in die Etruskiese tydperk. Die nedersetting het in die 8ste eeu n.C. 'n ekonomiese opbloei beleef as handelsplek langs die Via Francigena (soms ook Via Romea genoem), 'n belangrike Frankiese grootpad en pelgrimsroete na Rome (of, in die teenoorgestelde rigting, ook na Santiago de Compostela) wat gewild was by Frankiese en selfs Engelse pelgrims wat 'n besoek aan die Romeinse grafte van Sint Paulus en Petrus gebring het. Die pelgrimsroete is gekruis deur handelspaaie waarop onder meer sout vervoer is. Van groot ekonomiese belang was die seksie wat San Gimignano met Pisa se seehawe verbind het. Hier het Sangimignese kooplui hul stoorhuise vir in- en uitvoergoedere laat oprig.